Հավելված N10

Հայաստանի Հանրապետության տարածքային

կառավարման և ենթակառուցվածքների նախարարի

«19» մայիսի 2021 թվականի

թիվ 27-Լ հրամանի

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՎՈՒՇԻ ՄԱՐԶԻ**

**2017-2025 ԹՎԱԿԱՆՆԵՐԻ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆԻՑ ԲԽՈՂ**



**2021 ԹՎԱԿԱՆԻ ՏԱՐԵԿԱՆ ԳՈՐԾՈՒՆԵՈՒԹՅԱՆ ԾՐԱԳԻՐ**

**ԻՋԵՎԱՆ 2021**

**ԲՈՎԱՆԴԱԿՈՒԹՅՈՒՆ**

ՀԱՊԱՎՈՒՄՆԵՐԻ ՑԱՆԿ……………………………………………………………………….…….4

ՆԵՐԱԾՈՒԹՅՈՒՆ…………………………………………………………………...………………….5

I. ԱՂՔԱՏՈՒԹՅԱՆ ԳՆԱՀԱՏՈՒՄԸ ՄԱՐԶՈՒՄ..........................................................6

II. ԱՐԴՅՈՒՆԱԲԵՐՈՒԹՅՈՒՆ, ՓՄՁ ԵՎ ՄԱՍՆԱՎՈՐ ՀԱՏՎԱԾ…………………...….......7

III. ԶԲՈՍԱՇՐՋՈՒԹՅՈՒՆ…………………………………………………………………………… 7

IV.ԳՅՈՒՂԱՏՆՏԵՍՈՒԹՅՈՒՆ………………………………………………………………………..8

V. ԲՆԱՊԱՀՊԱՆՈՒԹՅՈՒՆ..…………………………………………………………………………9

VI. ՍՈՑԻԱԼԱԿԱՆ ՈԼՈՐՏ………..……………………………………………………………….…..10

6.1 Կրթություն…………………………………………………………………………………………….10

6.2 Մշակույթ, սպորտ և երիտասարդության հարցեր……………………….…………….…….11

6.3 Առողջապահություն…………………………………………………………………………………12

6.4 Սոցիալական պաշտպանություն……..…………………………………………..……………..14

VII. ԵՆԹԱԿԱՌՈՒՑՎԱԾՔՆԵՐ.……………………………………………………………………..15

7.1 Ճանապարհաշինություն…………………………………………………………………….……..15

7.2 Ջրամատակարարում և ջրահեռացում…………………………………………………………….17

7.3 Գազամատակարարում…………………………………………………………………………….17

7.4 Էներգետիկա……………………………………………………………………………………..….18

VIII.ՔԱՂԱՔԱՇԻՆՈՒԹՅՈՒՆ………………………………………………………………………….18

IX. ՏԱՐԱԾՔԱՅԻՆ ԿԱՌԱՎԱՐՈՒՄ, ՏԵՂԱԿԱՆ ԻՆՔՆԱԿԱՌԱՎԱՐՈՒՄ ԵՎ

ՔԱՂԱՔԱՑԻԱԿԱՆ ՀԱՍԱՐԱԿՈՒԹՅՈՒՆ………………………………………………………….18

9.1 Տարածքային կառավարում………………………………………………………………………..18

9․2 Տեղական ինքնակառավարում……………………………………………………………………20

9.3 Քաղաքացիական հասարակություն…………………………………………………………….20

9.4 Արտակարգ իրավիճակներից բնակչության և տարածքների պաշտպանություն․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․……………………………………..21

X.ՄՇՏԱԴԻՏԱՐՄԱՆ ՀԱՄԱԿԱՐԳ…………………………………………………………………..22

XI. ՀՀ ՏԱՎՈՒՇԻ ՄԱՐԶԻ 2021 ԹՎԱԿԱՆԻ ԳՈՐԾՈՒՆԵՈՒԹՅԱՆ ԾՐԱԳՐԻ ՖԻՆԱՆՍԱՎՈՐՈՒՄԸ……………………………………………………………………….……..………………23

XII. ՀԱՎԵԼՎԱԾՆԵՐ………..……………………………………………………………………………23

# ՀԱՊԱՎՈՒՄՆԵՐԻ ՑԱՆԿ

|  |  |
| --- | --- |
| ՀՀ | Հայաստանի Հանրապետություն |
| ՀԶՌ | Հայաստանի զարգացման ռազմավարություն |
| ՀՏԶՌ | Հայաստանի տարածքային զարգացման ռազմավարություն |
| ՀՏԶՀ | Հայաստանի տարածքային զարգացման հիմնադրամ |
| ԵՄ | Եվրոպական Միություն |
| ՀՆԱ | Համախառն ներքին արդյունք |
| ՏԿԵՆ | Տարածքային կառավարման և ենթակառուցվածքների նախարարություն |
| ՏԻՄ | Տեղական ինքնակառավարման մարմին |
| ՀԱԱ | Համախառն ավելացված արժեք |
| ՄԳ | Մոնիտորինգ և գնահատում |
| ԶԼՄ | Զանգվածային լրատվության միջոցներ |
| ԱՎԾ | Ազգային վիճակագրական ծառայություն |
| ՍՊԸ | Սահմանափակ պատասխանատվությամբ ընկերություն |
| ՏԶ | Տարածքային զարգացում |
| ՏԶՌ | Տարածքային զարգացման ռազմավարություն |
| ՀԳՏՏԶՀ/ՖՐԵԴԱ/ | Հայաստանի գյուղական տարածքների տնտեսական զարգացման հիմնադրամ |
| ՀՀՀ | Հայաստան Համահայկական Հիմնադրամ |
| ՌԶԳ | Ռազմավարական զարգացման գործակալություն |
| ՀՕՖ  ՏԳԾ | Հայ օգնության ֆոնդ  Տարեկան գործունեության ծրագիր |

ԱՌՆ Աղետների ռիսկերի նվազեցում

# 

# **ՆԵՐԱԾՈՒԹՅՈՒՆ**

1. Տավուշի մարզի զարգացման քաղաքականության ընդհանուր նպատակը մարզի տնտեսական, սոցիալական, տարածքային համաչափ և կայուն զարգացման խթանումն է՝ հաշվի առնելով առանձին համայնքների կարիքներն ու ռեսուրսները: ՀՀ Տավուշի մարզի 2021թ. գործունեության ծրագիրը կազմվել է ՀՀ կառավարության 2017 թվականի հուլիսի 6-ի N 29-Ն արձանագրային որոշմամբ հաստատված ՀՀ Տավուշի մարզի 2017-2025 թվականների զարգացման ռազմավարության (ՄԶՌ) հիման վրա: 2021թ. գործունեության ծրագրում ներառված են մեր երկրի տնտեսության մեջ և սոցիալական ոլորտում իրականացվող բարեփոխումների միտումները և կենսական նշանակություն ունեցող խնդիրների լուծման ուղղությամբ տարվող աշխատանքներն ու ՀՀ կառավարության` մարզերում դրական զարգացումներ ապահովելու ծրագրային մոտեցումներն ու դիրքորոշումները:
2. Ծրագիրը նպաստելու է մարզի զարգացման ռազմավարությամբ սահմանված նպատակների և գերակայությունների իրականացմանը: Տարեկան գործունեության ծրագրում ներկայացված են 2021թ. մարզում նախատեսված միջոցառումները և ֆինանսական ներդրումների ծավալներն ու ուղղությունները:

Մարզի ռազմավարությամբ սահմանվել են զարգացման երեք առաջնահերթ գերակայություններ.

1. Արդյունաբերության զարգացում՝ հիմնվելով բնական պաշարների և գյուղմթերքների վերամշակման վրա,
2. Կայուն զբոսաշրջության զարգացում,
3. Ժամանակակից գյուղատնտեսության զարգացում և գյուղական տարածքների բարելավում:

Սույն գործունեության ծրագրի նպատակներն են.

1. Համախմբել 2021 թվականի ընթացքում մարզում նախատեսվող բոլոր միջոցառումները՝ մարզի ռազմավարական նպատակների իրականացման համար,
2. Սահմանել այն կազմակերպությունները, որոնք պատասխանատու են կոնկրետ միջոցառումների իրականացման համար:

2021 թվականի գործունեության ծրագրում ներկայացվում են այն միջոցառումները, որոնց իրականացման ընթացքին հետևելու է ՀՀ Տավուշի մարզպետարանը: Ծրագրում ներառված են Հայաստանի Հանրապետության 2021 թվականի պետական բյուջեի, համայնքային բյուջեների, մասնավոր ներդրումներով, ինչպես նաև միջազգային և այլ կազմակերպությունների կողմից Տավուշի մարզում 2021 թվականին նախատեսվող ներդրումային ծրագրերը: Արձանագրվել են այն հիմքերը, որոնց վրա կառուցվելու են մոնիտորինգի աշխատանքները:

1. **ԱՂՔԱՏՈՒԹՅԱՆ ԳՆԱՀԱՏՈՒՄԸ ՄԱՐԶՈՒՄ**

Բնակչության բարեկեցության աճը և աղքատության դեմ ուղղված պայքարը հանդիսանում է ՀՀ կառավարության և երկրի քաղաքացիական հասարակության կարևորագույն ու առաջնային խնդիր:

1. Աղքատությունը պայմանավորված է ոչ միայն բնակչության եկամուտների, այլև սպառման և ծախսերի ցածր մակարդակով: Աղքատության մակարդակի վրա էական ազդեցություն ունեն բազմաթիվ գործոններ (մասնավորապես` բնակչության կրթություն ստանալու, առողջության բավարար մակարդակ ապահովելու, երկրի հասարակական կյանքին ակտիվ մասնակցություն ունենալու սահմանափակ հնարավորությունները, տարբեր սոցիալական և այլ ռիսկերի նկատմամբ պաշտպանվածության ցածր աստիճանը և այլն): Աղքատության վերլուծության տվյալները փաստում են, որ աղքատ են բնակչության հետևյալ սոցիալական խմբերը.

1) բազմանդամ, հատկապես բազմազավակ ընտանիքների անդամները,

2) գործազուրկները և ցածր աշխատավարձով աշխատողները (ներառյալ մշակույթի և արվեստի բնագավառի աշխատողները),

3) փախստականները (հատկապես հանրակացարաններում և ժամանակավոր կացարաններում բնակվողները),

4) միայնակ կենսաթոշակառուների և հաշմանդամների այն մասը, որոնք բացի կենսաթոշակային ապահովումից, եկամտի այլ աղբյուրներ չունեն,

5) չաշխատող երիտասարդ ընտանիքները (այդ թվում` ամուսնալուծված և միայնակ մայրերը):

1. Բնակչության եկամուտների արդար վերաբաշխման ապահովումը և աղքատության հաղթահարումը, աշխատունակ աղքատների սեփական գործ հիմնելուն, եկամուտների ավելացմանը և սեփական աշխատանքով աղքատությունը հաղթահարելու հնարավորությունների ընդլայնումը, բնակչության, հատկապես աղքատ ընտանիքների և խոցելի խմբերի սոցիալական պաշտպանվածության աստիճանի բարձրացումը՝ նվազագույն կենսական պայմանների երաշխավորությամբ և աղքատանալու վտանգից ապահովագրման միջոցով, երաշխիք են հանդիսանում մինչև 2021 թվականը զգալիորեն կրճատել աղքատությունը:

Տավուշի մարզում աղքատության հաղթահարման հիմնական ուղղություններն են.

1) փոքր և միջին ձեռնարկատիրության զարգացման միջոցով բնակչության զբաղվածության խնդրի լուծում,

2) մարզի համայնքներում անօթևան մնացած ընտանիքների համար բնակարանաշինության ծրագրերի իրականացում,

3) գյուղատնտեսական նշանակության հողերի պիտանելիության բարձրացման նպատակով մելիորացիոն աշխատանքների իրականացում, ոռոգման համակարգերի վերականգնում և կառուցում,

4) մարզի գյուղական համայնքներում (հատկապես սահմանամերձ բնակավայրերում) ենթակառուցվածքների զարգացմանն ուղղված ծրագրերի իրականացում:

# II. ԱՐԴՅՈՒՆԱԲԵՐՈՒԹՅՈՒՆ, ՓՄՁ ԵՎ ՄԱՍՆԱՎՈՐ ՀԱՏՎԱԾ

Արդյունաբերության, ՓՄՁ և մասնավոր հատվածի զարգացումը մարզում տնտեսական զարգացման կարևոր ուղղություններից է: Վերջին տարիներին մարզի արդյունաբերությունը զարգանում է տեքստիլի, սննդամթերքի վերամշակման, արևային էլեկտրաէներգիայի, հանքային ջրերի, ալկոհոլային խմիչքի արտադրության և օգտակար հանածոների հանքավայրերի շահագործման ուղղությամբ: Փոքր և միջին ձեռնարկատիրության, ինչպես նաև մասնավոր հատվածի զարգացման ուղղությամբ մարզում 2021թ. ևս նախատեսվում է որոշակի ծրագրերի իրականացում`

ՓՄՁ և սկսնակ ձեռներեցությանը կշարունակի աջակցել Հայաստանի ամերիկյան համալսարանի Թրփանջյան գյուղական տարածքների զարգացման ծրագրին՝ 15 սուբյեկտների կտրամադրվեն 40,0 մլն.դրամի վարկեր/ 6 տոկոսով/:

2021 թվականին ծավալները կընդլայնի «Տավուշտեքստիլ» ՍՊԸ-ն՝

* Պառավաքարում կստեղծի ևս 300 նոր աշխատատեղ, ներդնելով 500 մլն.դրամ,
* «ԻՋ Գրանդ տեքստիլ» ՍՊԸ-ն՝ կստեղծի 80 նոր աշխատատեղ, ներդնելով 30 մլն.դրամ,
* Ազատամուտում կգործարկվի նոր կարի ֆաբրիկա:

2021թ. արդյունաբերություն, ՓՄՁ և մասնավոր հատվածի բնագավառում մարզում նախատեսված ներդրումների ծավալը կկազմի շուրջ 1,390,000․0 հազար դրամ։ Նշված ծրագրերի իրականացման արդյունքում կստեղծվի 505 մշտական աշխատատեղ:

# ԶԲՈՍԱՇՐՋՈՒԹՅՈՒՆ

Կայուն զբոսաշրջության զարգացումը սահմանվել է որպես ՀՀ Տավուշի մարզի ռազմավարության հիմնական գերակայություններից մեկը, շեշտը դնելով էկո, արկածային, առողջարանային, հոգևոր, մշակութային, գյուղական, ագրոտուրիզմի, ճանաչողական տուրիզմի և զբոսաշրջության այլ ճյուղերի վրա:

Մարզն ունի բոլոր նախադրյալները, հետևաբար պետական, տարածքային և տեղական մարմինները ձեռնարկում են համապատասխան միջոցներ զբոսաշրջությունը դարձնելու մարզի տնտեսության զարգացման հիմնական ճյուղերից մեկը: Ոլորտի թույլ կողմերից են համարվում տուրիստական ենթակառուցվածքների անհավասարաչափ բաշխվածությունը մարզում, սպասարկման ոլորտի ցածր մակարդակը, որոնց ուղղությամբ ձեռնարկվում են միջոցներ:

Զբոսաշրջության զարգացման ծրագրերն նախատեսվում են իրականացնել նաև այլ միջազգային և տեղական կազմակերպությունների ինչպես նաև անհատ ներդրողների կողմից:

Զբոսաշրջության զարգացման նպատակով մարզպետարանը համագործակցում է ՀՀ զբոսաշրջության կոմիտեի, մարզի համայնքների, Տավուշի տուրիզմի զարգացման գործակալության, միջազգային կազմակերպությունների, ԵՊՀ Իջևանի մասնաճյուղի, Հայաստանում ամերիկյան համալսարանի և ոլորտի այլ ներկայացուցիչների հետ*:*

2021թ. զբոսաշրջության բնագավառում մարզում նախատեսված ներդրումների ծավալը կկազմի շուրջ 2,279,480․0 հազար դրամ։ Նշված ծրագրերի իրականացման արդյունքում կստեղծվի 166 մշտական և 97 ժամանակավոր աշխատատեղ:

1. **ԳՅՈՒՂԱՏՆՏԵՍՈՒԹՅՈՒՆ**

Գյուղատնտեսության զարգացումը սահմանվել է մարզի 2017-2025թթ. ռազմավարության հիմնական գերակայություններից մեկը։

Տավուշի մարզում տարվա ընթացքում գեներացվում է շուրջ 400 մլն խորանարդ մետր ջուր և ջրային համակարգերի մեծ մասը՝ Դեբեդ, Աղստև, Խնձորուտ և մյուս մեծ ու փոքր գետերը սնում է Քուր-Կասպյան ավազանը։ Խորհրդային տարիներին Տավուշի մարզում կառուցվել և գործարկվել են մի քանի խոշոր հզոր ոռոգման համակարգեր, որոնց մի մասը ներկայումս չեն գործում վերջիններիս սահմանամերձ լինելու պատճառով։

ՀՀ պետական Լիազոր մարմնի կողմից գյուղատնտեսության զարգացմանը միտված քաղաքականությունը ենթադրում է ոռոգման ջրի արդյունավետ կառավարման միջոցով բարձրացնել գյուղատնտեսության եկամտաբերությունը և նեգրավված անձանց եկամուտը։ Հողատարածքները պետք է մշակվեն և ոռոգվեն, այլապես հողերի արտադրողականությունը ցածր է առնվազն 10 անգամ։

Մինչ 1990 թվականը ոռոգելի հողերը Տավուշում կազմել են 20,789 հա, իսկ 2020թ-ին մարզի տարածքում փաստացի ոռոգել է 3181 հա հողատարածք, որից Նոյեմբերյանի տարածաշրջանում՝ 2115 հա, Բերդի տարածաշրջանում՝ 820հա և Իջևանի տարածաշրջոնում՝ 246 հա։ Այս ցուցանիշը վկայում է, որ մարզն ունի ոռոգելի տարածքների ընդլայնման հնարավորություններ:

2021թ-ին սուբվենցիոն 13 ծրագրով մարզում նախատեսվում է նորովի կառուցել 18 ոռոգման համակարգ և նորոգման ներքին ցանց, ինչպես նաև վերանորոգել ու վերականգնել ևս 32 համակարգ։ Այս աշխատանքների արդյունքում մարզի տարածքում նորովի ոռոգելի կդառնան 4800 հա հողատարածքներ և այգիներ:

2021թ. սուբվենցիոն ծրագրերով նախատեսվում է իրականացնել շուրջ 5.9 մլրդ. դրամի աշխատանքներ, 101,8 մլն. դրամի աշխատանքներ են նախատեսվում Եվրոպական զարգացման բանկի, ՀՀ կառավարության և համայնքային համաֆինանսավորմամբ: Հայաստան համահայկական հիմնադրամի կողմից Բերքաբերում նախատեսվում է իրականացնել ոռոգման համակարգի կառուցման աշխատանքներ՝ 240մլն. դրամ արժողությամբ:

Շարունակվում է ոլորտի թույլ կողմ մնալ գյուղատնտեսական հողերի ոչ արդյունավետ օգտագործումը /կապված սահմանային հակամարտության հետ՝ 7210հա/, ոռոգման համակարգերի մաշվածությունը և պակասը, ինչպես նաև ֆինանսական գործիքների անհասանելիությունը:

Զարգացմանը խոչընդոտում է նաև գյուղատնտեսական նշանակության հողերի մասնատվածությունը, արտադրողականության ցածր մակարդակը, գյուղ.մթերքների վերամշակող կազմակերպությունների ցածր հզորությունը, մթերման ծավալների ցածր մակարդակը:

ՀՀ Տավուշի մարզում 2021 թվականին գյուղատնտեսության ոլորտում կշարունակվեն ՀՀ կառավարության կողմից իրականացվող պետական աջակցության ծրագրերը: 2021թ. ընթացքում պլանավորվում է նաև աջակցություն ցուցաբերել համայնքապետարաններին և մասնավոր հատվածին մի շարք ներդրումային ծրագրերի կազմման և ներդրողներին ներկայացման գործընթացում, մասնավորապես՝ սպանդանոցի, տոհմային անասնաբուծական տնտեսությունների, սառնարանային տնտեսությունների հիմնում, կաթիլային եղանակով ոռոգման համակարգերի կառուցում, չորանոցների, ջերմատների, և այգիների հիմնում և այլն:

2021թ. գյուղատնտեսության բնագավառում մարզում նախատեսված ներդրումների ծավալը կկազմի շուրջ 7,906,326․9 հազար դրամ։ Նշված ծրագրերի իրականացման արդյունքում կստեղծվի 205 մշտական և 314 ժամանակավոր աշխատատեղ:

# V. ԲՆԱՊԱՀՊԱՆՈՒԹՅՈՒՆ

Մարզի բնապահպանական իրավիճակը բարելավելու նպատակով նախատեսվում է՝

«Դիլիջան» Ազգային պարկի կառավարման համակարգի կատարելագործում, անտառների կառավարման բարելավում, արոտավայրերի և խոտհարքերի արդյունավետության բարձրացում, արտադրական և կենցաղային թափոնների հավաքման համակարգի տեղադրում /գործող աղբավայրերի բարեկարգում, անհրաժեշտության դեպքում նորերի ստեղծում, համակարգի կատարելագործման աջակցություն/:

Հաշվետու ժամանակահատվածում «Դիլիջան» ազգային պարկի, Նոյեմբերյանի, Իջևանի, Սևքարի և Արծվաբերդի անտառտնտեսությունների պահպանման ծախսերը կկազմեն շուրջ 228,3 մլն.դրամ:

Աղբահանության և սանիտարական մաքրման աշխատանքներն ինքնածախսածածկման եղանակով կատարելու, անհրաժեշտ մակարդակի գանձումներ ապահովելու և համապատասխան միջոցներ ձեռնարկելու նպատակով կիրականացվեն համապատասխան ուսումնասիրություններ և վերլուծություններ աղբահանության և սանիտարական մաքրման որակյալ ծառայությունների մատուցման համար անհրաժեշտ գումարի չափը որոշելու /գանձումների ցուցանիշներ/, այն ապահովելու ռեզերվները բացահայտելու և աղբահանության ու սանիտարական մաքրման աշխատանքների ծավալներն ընդլայնելու ուղղությամբ:

2021թ. բնապահպանության բնագավառում մարզում նախատեսված ներդրումների ծավալը կկազմի շուրջ 935,307․8 հազար դրամ։ Նշված ծրագրերի իրականացման արդյունքում կստեղծվի 10 մշտական աշխատատեղ:

# VI.ՍՈՑԻԱԼԱԿԱՆ ՈԼՈՐՏ

## ****6.1. Կրթություն****

Կրթության որակի և մատչելիության բարձրացումը դիտվում է որպես այս ոլորտի զարգացման գերակա նպատակ: Կարևորվում են կրթության համակարգում տեղի ունեցող բարեփոխումները, որոնք ուղղված են դպրոցների ապակենտրոնացմանը և ժողովրդավարացմանը, կառավարման մեխանիզմների կատարելագործմանն ու թափանցիկության ապահովմանը, միջազգայնորեն ընդունված չափանիշներին հասնելու համար ուսումնական գործընթացը տեղեկատվական տեխնոլոգիաներով հագեցմանը, ինչպես նաև ուսումնական ծրագրերի և գնահատման նոր համակարգի, դպրոցի ավարտական, բուհական ընդունելության նոր քննական համակարգի ներդրմանը:

2021թ.-ին շարունակական բնույթ է կրելու հանրակրթության որակի բարձրացման ապահովմանն ուղղված դպրոցների նյութատեխնիկական և ուսումնամեթոդական բազայի համալրումը և նորագույն տեխնոլոգիաների ներդրումը (լաբորատոր սարքավորումներ, համակարգչային տեխնիկա, ինտերնետ, որակյալ դասագրքեր և ուսուցչական ձեռնարկներ, էլեկտրոնային կրթական ռեսուրսներ և այլն): 2021թ.-ի ընթացքում կավարտվի Տավուշի մարզի Կողբ համայնքում մեկնարկած Թումո ստեղծարար տեխնոլոգիաների կենտրոնի կառուցման աշխատանքները՝ 485 մլն.դրամ։ 2021 թվականին նախատեսվում է մայրաքաղաքի առաջավոր հանրակրթական ուսումնական հաստատությունների /Այբ դպրոց, Քվանտ վարժարան/ հետ հեռավար դասերի անցկացում: Մարզի հանրակրթական դպրոցներն ունեն լաբորատորիաների վերազինման կարիք, ուստի հեռավար դասերի ընթացքում կիրառվող փորձերը հնարավորություն են տալիս աշակերտներին որոշ չափով տեսական գիտելիքները լրացնել գործնականով: Շարունակվելու է ՀՀ կառավարության ծրագրում ներառված «Մշակութային կազմակերպություն-դպրոց» աբոնեմենտային համակարգի ներդրման ծրագիրը, որն իրականացվելու է Երևանում` Տավուշի մարզի դպրոցների միջին դասարաններում սովորող աշակերտների (10-14 տարեկան) համար.երեք միջոցառում` մեկ ներկայացում, մեկ համերգային ծրագիր և մեկ թանգարանային այցելություն: 2021թ.-ի ընթացքում կշարունակվի ընդլայնվել Վիքիմեդիա-Հայաստան կրթահասարակական կազմակերպության ստորագրված հուշագրի հիման վրա մարզի 11 դպրոցում արդեն գործող Վիքիակումբների ցանցը: Մարզի բոլոր դպրոցներում 2021թ. շարունակելու են գործել «Արմաթ» ինժեներական խմբակները:

2021թ. կրթության ոլորտում նախատեսվող ծրագրերն են.

* Մշակել ՀՀ Տավուշի մարզի կրթության ոլորտի զարգացման ռազմավարական ծրագիրը ՀՀ ԿԳՄՍ ռազմավարության ծրագրի ենթատեքստում:
* Համաշխարհային բանկի ֆինանսավորմամբ մարզի հանրակրթական դպրոցներում բնագիտական առարկաների լաբորատորիաների հիմնում:
* Համաշխարհային բանկի ֆինանսավորմամբ բնագիտական առարկաների /STEM/ չափորոշիչների, ուսումնական պլանների, դասագրքերի պիլոտային ծրագրի իրականացում:
* Սահմանամերձ դպրոցների նյութատեխնիկական բազայի հզորացում:
* Կադրային ապահովվածության բարելավում /թափուր հաստիքների լրացում, նեղ մասնագետների ընդգրկում/, վերապատրաստումների ծրագրի ընդլայնում, երիտասարդ կադրերի ներգրավում:
* «Դասավանդիր, Հայաստան» կազմակերպության կողմից ուսուցիչների վերապատրաստում:
* Ոչ պետական միջոցներով կրթության ոլորտում ներդրումների ներգրավում:

2021թ. կրթության բնագավառում մարզում նախատեսված ներդրումների ծավալը կկազմի շուրջ 7,811,637․2 հազար դրամ:

## 6.2. Մշակույթ, սպորտ և երիտասարդության հարցեր

2021 թվականին մարզպետարանի գործունեությունը կնպատակաուղղվի մարզում պետական մշակութային քաղաքականության իրականացմանը, մարզի մշակութային դերի բարձրացմանը, մշակութային ու հոգևոր ժառանգության պահպանմանը, ազգային արժեքների ու ավանդույթների վերականգմանն ու տարածմանը, պետական, ազգային ու այլ տոների, զանգվածային միջոցառումների կազմակերպմանը, թանգարանների, գրադարանների, մշակութային այլ օջախների նպատակային գործունեության ապահովմանը, կադրային քաղաքականության և մշակութային կրթության զարգացմանն ու առաջընթացին, հայ ընտանիքի բարոյական նորմերի պահպանմանը, մատաղ սերնդի հայեցի դաստիարակությանը, երիտասարդության շրջանում տարվող աշխատանքների աջակցմանն ու ակտիվացմանը, նոր շնորհալի և տաղանդավոր անունների հայտնաբերմանը:

2021թ. մարզում նախատեսվում է իրականացնել 4 խոշոր միջոցառում՝ Հայոց բանակի 29-ամյակին նվիրված միջոցառում, Պարատոն» միջհամայնքային մշակութային փառատոն, «Վարդավառ» և Անկախության 30-ամյակին նվիրված միջոցառումների շարք /ընդհանուր գումարը կազմում է՝ 2 572,2 հազ.դրամ/, ինչպես նաև բազմաբնույթ փառատոններ, ցուցահանդեսներ, տոնախմբություններ, գիտաժողովներ, համերգային և թատերական ծրագրեր:

Երաժշտական և արվեստի դպրոցներում ազգային, փողային և լարային նվագարանների գծով ուսուցման նպատակով 2021թ. պետական բյուջեից հատկացվել է 45,774,2 հազ. դրամ:

Մարզում պետական երիտասարդական քաղաքականությունը իրականացվում է պետական կառավարման մարմինների, ՏԻՄ-երի, բարձրագույն և միջին մասնագիտական կրթական հաստատությունների, սպորտի և երիտասարդության հարցերով զբաղվող ՀԿ-ների և այլ մարմինների կողմից:

Մարզի բնակչությունը պարբերաբար մասնակցում է տարբեր մարզաձևերից մեծահասակների, երիտասարդների և պատանիների աշխարհի, Եվրոպայի և այլ միջազգային առաջնություններին՝ նշանակալից հաջողություններ ու ձեռքբերումներ ունենալով տարբեր մարզաձևերից` ֆուտբոլ, ըմբշամարտ, սամբո, բռնցքամարտ, շախմատ և արևելյան մարտարվեստներ:

Սպորտի բնագավառում աշխատանքները միտված են հանրապետական և միջազգային ասպարեզներում նոր անուններ հայտնաբերելուն և մարզական նվաճումներ գրանցելուն:

Ոլորտի թույլ կողմերից է գյուղական բնակավայրերում մարզամշակութային և ժամանցի վայրերի՝ խաղահրապարակների, մարզադաշտերի, մարզադահլիճների և մարզագույքի սակավությունը: Նախատեսվում է մարզի մի շարք համայնքներում կառուցել արհեստական խոտածածկով 22 մետր լայնությամբ և 42 մետր երկարությամբ ֆուտբոլի խաղադաշտեր, մարզադահլիճներ, պարզ տիպի խաղահրապարակներ ու մարզահրապարակներ: Աչաջուր համայնքի ֆուտբոլի դաշտը ՀՖՖ-ի կողմից մասնակի կվերանորոգվի: Ընթացքի մեջ է և 2021-ին շարունակվելու է մարզի հանրակրթական դպրոցները ֆիզկուլտուրայի մասնագետներով համալրելու գործընթացը, քանի որ մասնագետներ չլինելու պատճառով համայնքներում գրեթե չեն գործում նաև սպորտային խմբակներ:

Մարզի հանրակրթական դպրոցների 10-12-րդ դասարանների աշակերտների համար մարզպետարանի և «Երևանի եռամարտի վազքի ակումբի» կողմից կանցկացվի ամենամյա վազքի մրցում, որի արդյունքում 1-3-րդ տեղ գրաված աշակերտների համար բուհ ընդունվելու դեպքում կկատարվի վարձավճարի փոխհատուցում:

Մարզի 4 համայնքներում կան համայնքային ենթակայության սպորտդպրոցներ, որտեղ գործում է 47 խումբ 704 սաներով: Մարզի հանրակրթական դպրոցներից 13-ը չունեն մարզադահլիճներ, որոշներն էլ կարիք ունեն հիմնանորոգման և նորոգման:

2021թ․ մշակույթի, սպորտի և երիտասարդության հարցերի բնագավառում մարզում նախատեսված ներդրումների ծավալը կկազմի շուրջ 597,599․9 հազար դրամ:

## 6.3. Առողջապահություն

Առողջապահության ոլորտի գերակայությունները ներառում են` հեռավոր գյուղական համայնքներում առողջության առաջնային պահպանման ծառայությունների բարելավում, որակի և մատչելիության բարձրացում, նեղ մասնագիտացում ունեցող բժշկական անձնակազմի և ղեկավար բուժանձնակազմի վերապատրաստում, տարափոխիկ հիվանդությունների և ՄԻԱՎ/ՁԻԱՀ-ի կանխարգելման, վաղ ախտորոշման և լիարժեք բուժման ազգային ռազմավարության մասին հանրային իրազեկության բարձրացում, բուժհաստատությունների շենքային պայմանների և նյութատեխնիկական բազայի բարելավում: Այս միջոցառումներից շատերի իրականացումը շարունակական բնույթ ունի, բայց հիմնականում կախված է դոնոր կազմակերպությունների միջոցների և Կառավարության շարունակական օժանդակության առկայությունից: 2021թ. կշարունակվեն ոչ վարակիչ հիվանդությունների կանխարգելման, հիպերտոնիայի, շաքարային դիաբետի և կանանց նախաքաղցկեղային հիվանդությունների կանխարգելմանն ուղղված սկրինինգային ծրագրերը, պետական նպատակային առողջապահական ծրագրերի իրականացումը:

2021թ. առողջապահության ոլորտում իրականացվելիք աշխատանքներ և ծրագրեր՝

1․ ՀՀ Տավուշի մարզի առողջապահության զարգացման ռազմավարական ծրագիրը ՀՀ ԱՆ ռազմավարության ծրագրի ենթատեքստում:

Հաշվի առնելով, որ Առողջապահության նախարարի 07.04.2021թ. թիվ 1126–Լ, 02.03.2021թ. թիվ 642-Լ և 27.04.2021թ. թիվ 1458-L հրամաններով հաստատվել են «Չարորակ նորագոյացությունների դեմ պայքարի միջոցառումների ծրագիրը», «Թոքերի քրոնիկ օբստրուկտիվ հիվանդության դեմ պայքարի միջոցառումների ծրագիրը» և «Շաքարային դիաբետի դեմ պայքարի 2021-2026 թվականների միջոցառումների ծրագիրը»՝ ՀՀ մարզերի 2021 թվականի տարեկան գործունեության ծրագրերում ներառել 2021 թվականի համար ՀՀ մարզերում նշյալ ծրագրերով նախատեսված միջոցառումները:

Տարածքային կառավարման մարմինների առողջապահության ոլորտի պատասխանատուների հետ պարբերաբար քննարկել ԲՄՎ-ով պայմանավորված վարակների կանխարգելման, ԱՀԿ-ի IPCAF-գործիքով վարակի հսկողության ծրագրերի գնահատման արդյունքում առկա/հայտնաբերված բացերը և մշակել առաջարկություններ դրանց լուծման և վարակի հսկողության կարողությունների ուղղությամբ:

Արտաընդերային հեպատիտների վաղ հայտնաբերման և կանխարգելման նպատակով բուժհաստատությունների կարողությունների զարգացում, ախտորոշման արագ թեսթերով ապահովում:

ՀՀ-ում գործող սանիտարական օրենսդրության պահանջների կատարման, ներառյալ վարակիչ և ոչ վարակիչ հիվանդությունների սահմանված կարգով շտապ հաղորդման իրականացման ապահովում:

2020 թվականի  մարտի 5-ի N 258-Լ որոշմամբ     հաստատված «Առողջապահական գործոնով պայմանավորված ծնելիության բարելավման ծրագրով» նախատեսված միջոցառումների և Առողջապահության նախարարի 17.08.2015թ. «Մայրական ու պերինատալ մահացության և հիվանդացության նվազեցման նպատակով առողջապահության համաշխարհային կազմակերպության «Մազից կախված՝ կրիտիկական դեպքերի»  աուդիտի  ներդրման  մասին»   N 2209 – Ա հրամանից բխող աշխատանքների ապահովում:

2․ Սահմանամերձ համայնքների ամբուլատորիաների ռազմավարական կարողությունների և նյութատեխնիկական բազայի հզորացում:

3․ Շտապ օգնության և սանիտարական մեքենաների, գույքի, բժշկական սարքավորումների և այլ անհրաժեշտ պարագաների ձեռքբերում:

4․ Բուժաշխատողների բազային աշխատավարձի բարձրացման հնարավորության ստեղծում:

5․ Կադրային ապահովվածության բարելավում /թափուր հաստիքների լրացում, նեղ մասնագետների ընդգրկում/, վերապատրաստումների ծրագրի ընդլայնում, երիտասարդ կադրերի ներգրավում:

6․ «Իջևանի ԲԿ» ՓԲԸ-ի բազայի վրա հեմոդիալիզի բաժանմունքի ստեղծում, Նոյեմբերյանի ԲԿ-ի հեմոդիալիզի բաժանմունքի համար 1 լրացուցիչ սարքի ձեռք բերում:

7․ Համագործակցության ուժեղացում միջազգային, հասարակական բարեգործական և այլ կազմակերպությունների և հանրապետության առաջատար կլինիկաների և մասնագետների հետ:

8․ Բուժօգնության որակի, հասանելիության և մատչելիության շարունակական բարձրացում, պետական պատվերով, համավճարով և վճարովի հիմունքներով բուժման հստակ տարանջատում և մշտադիտարկում:

9․ Դեղորայքային ապահովվածության շարունակական բարելավում, կենտրոնացված և հումանիտար ճանապարհով հաշմանդամություն ունեցող, դիսպանսեր հիվանդներին և երեխաներին տրամադրվելիք դեղորայքի հասանելիության ապահովում:

10․ Առողջ ապրելակերպի ծրագրեր ու քարոզարշավ՝ որպես հիվանդությունների կանխարգելման միջոց /առողջ սնունդ, ֆիզկուլտուրա և այլն/:

11․ Առողջապահական պետական նպատակային, սկրինինգային ծրագրերի և իմունոպրոֆիլակտիկ աշխատանքների իրականացման ապահովում:

12․ Կանխարգելիչ աշխատանքներ ԿՈՎԻԴ-19-ի դեմ: ԿՈՎԻԴ-19-ի դեմ պատվաստումների նախապատրաստման և իրականացման աշխատանքների ապահովում:

13․ Ոչ պետական միջոցներով առողջապահության ոլորտում ներդրումների ներգրավում:

14․ Մարզային ենթակայության առողջապահական հաստատություններում պարտքերի բացակայության ուղղությամբ իրականացվող գործառույթների կիրառում, առկա ֆինանսական միջոցների արդյունավետ օգտագործում:

15․ Հանրապետական գործադիր մարմինների հետ համագործակցության ապահովում և դրանց քննարկմանը վերջիններիս իրավասությանը վերաբերող մարզին առնչվող հարցերի ներկայացում:

16․ ՀՀ օրենքների, ՀՀ նախագահի հրամանագրերի, կարգադրությունների, Կառավարության և ՀՀ Վարչապետի որոշումների, ՀՀ առողջապահության նախարարի հրամանների և այլ նորմատիվ իրավական ակտերի կատարման ապահովում:

2021թ․ առողջապահության բնագավառում մարզում նախատեսված ներդրումների ծավալը կկազմի շուրջ 1.627.000․0 հազ. դրամ:

## 6.4. Սոցիալական պաշտպանություն

2021թ. գործունեության ծրագրի շրջանակներում առաջարկվում է՝

* Բարձրացնել մարզի բնակչությանը մատուցվող սոցիալական ծառայությունների որակը և մատչելիությունը/հասանելիությունը, այն դարձնել ավելի հասցեական:
* Բարելավել ժողովրդագրական իրավիճակը մարզում՝ զարգացման ծրագրերի և զբաղվածության խթանման միջոցով /արտագաղթի կանխում, ներքին միգրացիայի խթանում/:
* Ապահովել կյանքի դժվարին իրավիճակում հայտնված ընտանիքների կարիքների գնահատման վրա հիմնված ծառայություններ՝ պահպանելով սոցիալական արդարության սկզբունքները /այդ թվում՝ ընտանիքի, կանանց, երեխաների իրավունքներ/:
* Արցախից տեղահանված անձանց ինտեգրում՝ ընտանիքների տնտեսական ակտիվացման, կայունացման ծրագրերի միջոցով:
* Մարզում գործող պետական և ոչ պետական՝ միջազգային, հասարակական, բարեգործական կազմակերպությունների կողմից իրականացվող ծրագրերի շտեմարանի ստեղծում, աշխատանքային խմբի միջոցով դրանց համակարգված իրականացում:

Նախատեսվում է նաև․

- ընդլայնել բնակչության խոցելի խմբերին, կյանքի դժվարին իրավիճակում հայտնված ընտանիքներին տրամադրվող սոցիալական, վերականգնողական ծառայությունները,

- իրականացնել սոցիալական ծառայություններ մատուցող կադրերի շարունակական վերապատրաստում /40%/,

- բարձրացնել հանրային իրազեկման մակարդակը սոցիալական ծրագրերի իրականացման վերաբերյալ,

- շարունակել համալիր սոցիալական ծառայությունների համակարգի ներդրման աշխատանքները,

-կազմակերպել զբաղվածության ամենամյա պետական ծրագրերի իրականացման աշխատանքները,

- շարունակել և ընդլայնել համագործակցությունը մարզում գործող մի շարք միջազգային, բարեգործական կառույցների, հիմնադրամների հետ, նրանց հետ համատեղ իրականացնել սոցիալական աջակցության ծրագրեր:

Նշված միջոցառումների իրականացման համար ակնկալվում է պետության և դոնոր կազմակերպությունների ու անհատ բարերարների աջակցությունը:

2021թ. սոցիալական պաշտպանության բնագավառում մարզում նախատեսված ներդրումների ծավալը կկազմի շուրջ 3,067.868.6 հազար դրամ։ Նշված ծրագրերի իրականացման արդյունքում կստեղծվի 85 ժամանակավոր աշխատատեղ:

# VII. ԵՆԹԱԿԱՌՈՒՑՎԱԾՔՆԵՐ

## 7.1. Ճանապարհաշինություն

Տավուշի մարզն ընդգրկում է 152.6կմ միջպետական նշանակության, 361.7 կմ հանրապետական նշանակության և 247,6 կմ մարզային /տեղական/ նշանակության ընդհանուր օգտագործման ավտոմոբիլային ճանապարհներ և շուրջ 960 կմ համայնքային նշանակության /բնակավայրերի փողոցներ/ ճանապարհներ:

Աղյուսակ1 .Մարզի ընդհանուր օգտագործման ավտոմոբիլային ճանապարհների վիճակը ըստ նշանակության.

|  |  |  |  |  |
| --- | --- | --- | --- | --- |
| Ճանապարհի նշանակությունը | Ճանապարհների վիճակը /կմ/ | | | |
| լավ | բավարար | վատ | ընդամենը |
| Միջպետական | 135,3 | 11,8 90% | 6.5 | 152,6 |
| Հանրապետական | 43.1 | 241.2 70% | 77,4 | 361,7 |
| Տեղական /մարզային/ | 25,3 | 28,5 20% | 193,8 | 247,6 |
| Ընդամենը՝ մարզի կտրվածքով | 203,7 | 280,5 60% | 277,7 | 761,9 |

ՀՀ տարածքային կառավարման և ենթակառուցվածքների նախարարության պատվիրատվությամբ իրականացվում են 482.3 կմ երկարությամբ միջպետական և հանրապետական նշանակության ավտոճանապարհների ձմեռային և ընթացիկ ամառային պահպանության աշխատանքներ՝ 515.397 մլն դրամ պայմանագրային արժեքով: Մարզպետարանի պատվիրատվությամբ իրականացվում են` 80.87 կմ երկարությամբ մարզային նշանակության ավտոճանապարհների ձմեռային և ընթացիկ պահպանության աշխատանքներ և 50.7կմ` ընթացիկ ամառային պահպանության աշխատանքներ՝ 66.2 մլն դրամ պայմանագրային արժեքով:

2018-2021թթ. Ասիական զարգացման բանկի, Մ-6 Վանաձոր -Ալավերդի-Վրաստանի սահման միջպետական նշանակության ավտոճանապարհի վերականգնման, ծրագրի շրջանակներում ՀՀ տարածքային կառավարման և ենթակառուցվածքների նախարարության պատվիրատվությամբ իրականացվում են.

մարզի Արճիս-Բագրատաշեն 13.33կմ երկարությամբ միջպետական ճանապարհատվածի հիմնանորգման աշխատանքները: Կատարվել են 11.2կմ հատվածի երկշերտ ասֆալտապատման աշխատանքները կամ աշխատանքի 85%-ը: Մնացած աշխատանքները՝ գրեթե 250 մլն դրամ արժեքով, կիրականացվեն 2021թ.:

2021թ. ՀՀ պետական բյուջեի ծրագրերով ՀՀ տարածքային կառավարման և ենթակառուցվածքների նախարարության պատվիրատվությամբ նախատեսվում է իրականացնել.

ա/ միջպետական նշանակության ավտոճանապարհների վերականգնման ուղղությամբ.

Մ-4, Երևան-Սևան-Իջևան-Ադրբեջանի սահման ավտոճանապարհի՝ կմ83+200-կմ91+176 հատվածի հիմնանորոգման և ոլորանների պարամետրերի բարելավման աշխատանքները և կմ105+000 և կմ106+300 - կմ106+700 հատվածներում բացակայող պարապետերի վերականգնման և կմ105+700 հատվածի փլուզված հողային պաստառի շեպի և կողնակի վերականգնման աշխատանքները,

Մ-16, /Մ-4/ - Ոսկեպար - Նոյեմբերյան - /Մ-6/ ավտոճանապարհի՝ կմ0+070-կմ7+000 հատվածի հիմնանորոգման աշխատանքները /գ.Սարիգյուղի հատված/,

բ/հանրապետական նշանակության ավտոճանապարհների վերականգնման ուղղությամբ.

Հ-30, Մոտեցում Գոշավանքին ավտոճանապարհի կմ0+000 - կմ1+800 և կմ2+400 - կմ 2+700 առանձին հատվածներում փլուզված հողային պաստառի շեպի և կողնակների վերականգնման աշխատանքները,

Հ-38, /Հ-30/-Թթուջուր-Նավուր-/Հ-36/ ավտոճանապարհի կմ24+000-կմ40+100 հատվածի հիմնանորոգման աշխատանքները,

Հ-63, /Մ-16/ - Կոթի - Բարեկամավան ավտոճանապարհի կմ8+500 հատվածում փլուզված հողային պաստառի շեպի և կողնակի վերականգնման աշխատանքները,

Հ-64, Բերդ - Արծվաբերդ - Չինարի ավտոճանապարհի 18-րդ կիլոմետրում փլուզված հողային պաստառի վերականգնման աշխատանքները,

Հ-64, Բերդ - Արծվաբերդ - Չինարի ավտոճանապարհից դեպի Վ.Կ.Աղբյուր համայնք 1.65կմ հատվածի հիմնանորոգման աշխատանքները: 2020թ.իրականացվել են աշխատանքների 40%-ը: Մնացած աշխատանքները կիրականացվեն 2021թ.՝ 131.14 մլն դրամ արժեքով:

գ/մարզային նշանակության ավտոճանապարհների վերականգնման ուղղությամբ.

Տ-10-16, /Հ-64/ - Քոլագիրի ճամբարի ավտոճանապարհի կմ0+000 - կմ1+700 հատվածի հիմնանորոգման աշխատանքները,

Տ-10-9, /Հ-36/ - Չինչին (Տ-10-38) ավտոճանապարհի կմ5+500 - կմ10+000 հատվածի հիմնանորոգման աշխատանքները,

Իջևան քաղաքի Սարիբեկ-Օհանյան փողոցի կմ0+000-կմ1+145 հատվածի հիմնանորոգման աշխատանքները,

ե/ 2021թ. սուբվենցիոն ծրագրերով՝ համայնքների պատվիրատվությամբ նախատեսվում է իրականացնել.

Դիլիջանի Շամախյան փողոցի 1,0 կմ երկարությամբ հատվածի հիմնանորոգման աշխատանքները՝ 2020թ. իրականացվել են աշխատանքների 50%-ը: Մնացած աշխատանքները կիրականացվեն 2021թ.՝ 112.5 մլն դրամ արժեքով:

զ/ Տրանսպորտային օբյեկտների հիմնանորոգում.

Մ-4, Երևան-Սևան-Իջևան-Ադրբեջանի սահման միջպետական նշանակության ավտոճանապարհի կմ 104+300 հատվածում գտնվող կամրջի վերանորոգման աշխատանքները։

Մարզում 2021թ. ունեցած տվյալների համաձայն՝ հիմնանորոգման կենթարկվեն շուրջ 45.2 կմ ավտոճանապարհներ:

2021թ․ ճանապար­հաշինության բնագավառում մարզում նախատեսված ներդրումների ծավալը կկազմի շուրջ 7,323,306.3 հազար դրամ։ Նշված ծրագրերի իրականացման արդյունքում կստեղծվի 215 ժամանակավոր աշխատատեղ:

## 7.2 Ջրամատակարարում և ջրահեռացում

Մարզի ջրամատակարարման և ջրահեռացման ոլորտի թույլ կողմերից են գյուղական բնակավայրերում ջրամատակարարման համակարգերի մաշվածության խնդիրները, ինչպես նաև կոյուղու համակարգերի բացակայությունը:

2021թ. ընթացքում պետական և համայնքային բյուջեներով, ինչպես նաև տարբեր ներդրումային ծրագրերով կշարունակվեն իրականացվել համակարգերի կառուցման և վերանորոգման աշխատանքներ: Նմանատիպ աշխատանքներ կիրականացվեն նաև Հայաստանի տարածքային զարգացման հիմնադրամի և այլ կազմակերպությունների միջոցներով՝ Արճիսում - 237.0 մլն. դրամ, Լճկաձորում - 147.0 մլն. դրամ, Մովսեսում - 78.0 մլն. դրամ, Տավուշում - 125.6 մլն. դրամ, Այգեպարում - 12.1 մլն. դրամ, Պառավաքարում - 185.0 մլն. դրամ, Բաղանիսում՝ 30.0 մլն. դրամ, ջրամատակարարման կառուցման համակարգերի կառուցում է նախատեսվում նաև Վ.Կ.Աղբյուր համայնքում:

2021թ. ջրամատակարարման և ջրահեռացման բնագավառում մարզում նախատեսված ներդրումների ծավալը կկազմի շուրջ 772,209.7 հազար դրամ:

## 7.3. Գազամատակարարում

2021թ. փետրվարի 1-ի դրությանբ մարզի 62 բնակավայրերից գազիֆիկացված չեն Բերքաբեր, Կիրանց և Աճարկուտ համայնքները, որտեղ բնակվում է մարզի բնակչության 0.8%-ը: 2021թ.ոլորտում նախատեսվում է իրականացնել 520.0 մլն. դրամի ընթացիկ և կապիտալ վերանորոգման, ինչպես նաև ներքին ցանցի ընդլայնման աշխատանքներ:

2021թ. գազամատակարարման բնագավառում մարզում նախատեսված ներդրումների ծավալը կկազմի շուրջ 720,000.0 հազար դրամ։

## 7.4. Էներգետիկա

# Էնեգետիկայի ոլորտի զարգացման նպատակներից է շենքեր-շինությունների, փողոցային լուսավորության և տաբեր նշանակության օբյեկտներում էներգախնայողության և էներգաարդյունավետության մակարդակի բարձրացումը: Հատկանշական է 2020 թվականին Հայաստան համահայկական հիմնադրամի կողմից մարզի բնակավայրերում տեղադրված արևային ջրատաքացուցիչների և ֆոտովոլտային կայանների ծրագիրը, որը կշարունակվի նաև 2021թ., ներառելով նոր համայնքներ:

2021թ. մարզում մասնավոր ներդրողների կողմից ևս կշարունակվեն արևային /ֆոտովոլտային/ էլեկտրակայանների և ջրատաքացուցիչների տեղադրման ծրագրեր:

2021թ. էնեգետիկայի բնագավառում մարզում նախատեսված ներդրումների ծավալը կկազմի շուրջ 1,217,801․1 հազար դրամ։ Նշված ծրագրերի իրականացման արդյունքում կստեղծվի 4 մշտական և 20 ժամանակավոր աշխատատեղ:

**VIII. ՔԱՂԱՔԱՇԻՆՈՒԹՅՈՒՆ**

2021 թվականին քաղաքաշինության բնագավառի հիմնախնդիրները կապված կլինեն մարզի ուսումնական հաստատությունների, մշակութային և առողջապահական օբյեկտների կառուցման ու հիմնանորոգման, մարզական օբյեկտների, բազմաբնակարան և վարչական շենքերի հիմնանորոգման, բնակարանաշինության, բնակավայրերի բարեկարգման, ջրամատակարարման համակարգի բարելավման, զոհված /մահացած/ և հաշմանդամ դարձած զինծառայողների /ազատամարտիկների/ ընտանիքների բնակարանային պայմանների բարելավման և քաղաքաշինական այլ խնդիրների հետ:

Բազմաբնակարան բնակելի շենքերի տանիքների հիմնանորոգումը, համայնքների գլխավոր հատակագծերի, շինարարական օբյեկտների նախագծանախահաշվային փաստաթղթերի կազմումը քաղաքաշինության ոլորտի զարգացման նպատակներն են:

2021թ. քաղաքաշինության բնագավառում մարզում նախատեսված ներդրումների ծավալը կկազմի շուրջ 4,566,581․9 հազար դրամ։ Նշված ծրագրերի իրականացման արդյունքում կստեղծվի 500 ժամանակավոր աշխատատեղ:

# 

# IX. ՏԱՐԱԾՔԱՅԻՆ ԿԱՌԱՎԱՐՈՒՄ, ՏԵՂԱԿԱՆ ԻՆՔՆԱԿԱՌԱՎԱՐՈՒՄ ԵՎ

# ՔԱՂԱՔԱՑԻԱԿԱՆ ՀԱՍԱՐԱԿՈՒԹՅՈՒՆ

**9.1 Տարածքային կառավարում**

Մարզի երրորդ ռազմավարական նպատակն է, մարզային զարգացման ռազմավարության իրականացման ընթացքում մարզային և տեղական դերակատարների ակտիվության բարձրացումը և մարդկային կապիտալի կառավարման հմտությունների բարելավումը:

ՀՀ Տավուշի մարզպետարանի և մարզի համայնքապետարանների աշխատակազմերի պարտադիր վերապատրաստումները համարվում են կարողությունների զարգացման շարունակական գործընթացներ:

2021թ. նախատեսվում է մարզային և տեղական մասնագետների, մարզային ռազմավարության իրականացման սուբյեկտների շարունակական մասնագիտական վերապատրաստումների իրականացում՝ առնվազն 30%-ի չափով:

2021թ. տարածքային կառավարման ոլորտի առաջնահերթյուններն են.

- Մարզային և տեղական դերակատարների կարողությունների հզորացման նպատակով վերապատրաստումների կազմակերպում,

- Մարզպետարանի աջակցությամբ մարզում կատարվելիք ներդրումների ծավալի ավելացում,

- Մարզում չօգտագործվող պետական և համայնքային գույքի հաշվառում, ըստ պիտանելիության աստիճանի դասակարգում և իրականացվելիք ծրագրերի համար որպես արտադրական և գրասենյակային տարածքներ օգտագործելու համար սեփականատերերի հետ քննարկումների կազմակերպում:

2021թ. տեղական ինքնակառավարման ոլորտի առաջնահերթություններն են.

- Համայնքների միավորման գործընթացի շարունակում /գտնվում է ավարտական փուլում/,

- Համայնքների աշխատակազմերի կարողությունների հզորացում,

- Համայնքների բյուջեների, զարգացման ծրագրերի և ՏԳԾ-երի մշակում:

- Դիմակայուն համայնքներ, վերապատրաստված` արտակարգ իրավիճակում գործելու հմտություններով օժտված տարածքային և համայնքային մասնագետներ:

- Նախատեսվող և իրականացվող բոլոր ծրագրերում ուշադրություն դարձնել ԱՌՆ խնդիրներին:

2021 թվականին 2020 թվականի համեմատ պլանավորվում է համայնքների սեփական եկամուտների աճ 4-6%-ով:

2021թ. ևս նախատեսվում է շարունակել համագործակցությունը քաղաքացիական հասարակության ներկայացուցիչների՝ հասարակական, տեղական և միջազգային կազմակերպությունների, զանգվածային լրատվամիջոցների, համայնքային միավորումների հետ:

2021թ. ՀՀ պետական բյուջեից մարզպետարանի պահպանման համար նախատեսվել է 581.268 մլն.դրամ:

Սահմանամերձ համայնքներին նախատեսվել է աջակցություն, որոնց ֆինանսական գնահատականները կճշտվեն մոնիտորինգի կիսաամյակային և տարեկան հաշվետվությունների մշակման ժամանակ:

# 2021թ տարածքային կառավարում, տեղական ինքնակառավարում և քաղաքացիական հասարակություն բնագավառում մարզում նախատեսված ներդրումների ծավալը կկազմի շուրջ 3,494 776.6 հազար դրամ:

* 1. [Տեղական ինքնակառավարում](" \l "_Hlk226693967)

Տեղական ինքնակառավարման համակարգի բարելավման համար անհրաժեշտ է զարգացնել համայնքային ծառայության համակարգը, ստեղծել միջհամայնքային միավորումներ և բարձրացնել համայնքների միջև համագործակցության մակարդակը, ինչպես նաև հասարակության իրազեկվածության աստիճանը, ապահովել քաղաքացիական հասարակության մասնակցությունը հանրային կարևորություն ներկայացնող ծրագրերի մշակման, իրականացման և մշտադիտարկման գործընթացներում:

Նշված արդյունքներին հասնելու համար 2021 թվականին նախատեսվում է իրականացնել հետևյալ միջոցառումները.

1. մեթոդական և տեխնիկական աջակցություն համայնքներին՝ բյուջեների կազմման ու բազաների ճշգրտման գործընթացներում,

2. համայնքապետարանների աշխատակազմերի՝ ժամանակակից տեխնիկայով և հեռահաղորդակցության համակարգերով (ինտերնետային կապ, ցանցային ծրագրեր և այլն) հագեցվածության ապահովում,

3. համայնքապետարանների աշխատակազմերի գործունեության արդյունավետության բարձրացում, մատուցվող ծառայությունների որակի բարելավում, կառավարման հմտությունների և ունակությունների բարձրացում,

4. նպաստել համայնքների ավագանիների կայացմանը և նրանց աշխատանքների հրապարակայնության ու թափանցիկության բարձրացմանը,

5. համայնքների զարգացման գործընթացներում քաղաքացիական հասարակության մասնակցության ապահովում,

6. աջակցության ցուցաբերում համայնքներին` խոշորացման կամ միջհամայնքային միավորումների ստեղծման գործում:

2021թ. նախատեսվում է իրականացնել համայնքների միավորմամբ և խոշորացմամբ համայնքների կազմավորման գործընթացը:

2021 թվականի կարևոր խնդիրներից մեկը ՏԻՄ-երի բյուջետային կարողությունների ավելացումն ու տեղական եկամուտների ամբողջական հավաքագրումն է:

9.3. [Քաղաքացիական հասարակություն](" \l "_Hlk226694031)

2021 թվականի ընթացքում տարածքային կառավարման և տեղական ինքնակառավարման մարմինների առավել թափանցիկ գործունեությունն ապահովելու նպատակով մարզպետարանի, ՏԻՄ-երի և մարզի հասարակական կազմակերպությունների նախաձեռնությամբ նախատեսվում է իրականացնել հետևյալ միջոցառումները.

1. մարզի տարածքում գործող ԶԼՄ-ների և հասարակական կազմակերպությունների հետ անհրաժեշտ համագործակցության կազմակերպում` հանրային իրազեկման աշխատանքներն առավել արդյունավետ դարձնելու նպատակով,

2. մարզպետի, նրա տեղակալների և մարզպետարանի կառուցվածքային ստորաբաժանումների ղեկավարների` համայնքներ կատարվող այցելությունների լուսաբանման աշխատանքների շարունակական կազմակերպում,

3. մարզի համայնքների ղեկավարների, ավագանու անդամների կողմից հանրությանը ներկայացվող հաշվետվությունների, ինչպես նաև մարզի տարեկան գործունեության ծրագրով նախատեսված միջոցառումների իրագործման վերաբերյալ տեղեկատվության մատչելիության ապահովում,

4. համայնքային հիմնահարցերի լուսաբանում, ազգաբնակչության իրազեկվածության աստիճանի բարձրացում,

5. հասարակական հնչեղություն ունեցող հարցերի շրջանակներում հանրային

քննարկումների կազմակերպում:

2021 թվականին տեղական ինքնակառավարման մարմինների գործունեության թափանցիկության և հրապարակայնության ապահովման ուղղությամբ նախատեսվում է իրականացնել հետևյալ միջոցառումները.

1. շարունակել համայնքներում առկա պաշտոնական ինտերնետային կայքերի հնարավորությունների կատարելագործման ուղղությամբ տարվող աշխատանքները,

2. պարբերաբար կազմակերպել հանրային քննարկումներ` համայնքային կարևորություն ներկայացնող հարցերի առնչությամբ,

3. հասարակական կազմակերպությունների և համայնքների ակտիվ հասարակական խմբերի ներկայացուցիչներին մասնակից դարձնել համայնքի ավագանու նիստերին:

**9․4. [Արտակարգ իրավիճակներից բնակչության և տարածքների պաշտպանություն](../../Noname/Downloads/TSRAGIR2018.doc" \l "_Hlk230598802)**

[Արտակարգ իրավիճակներից բնակչության և տարածքների պաշտպանության](../../Noname/Downloads/TSRAGIR2018.doc" \l "_Hlk230598802) ուղղությամբ 2021 թվականին նախատեսվում է իրականացնել հետևյալ միջոցառումները՝

1. ազդարարման, տարահանման և պատսպարման հարցերով բնակչության իրազեկվածության ապահովում,

1. մարզի բնակչության ազդարարման համակարգի արդիականացում և վերազինում,
2. համայնքներում և կազմակերպություններում բնակչության և աշխատակիցների պատսպարման համար նախատեսված պաշտպանական կառույցների սպասարկման կազմավորումների ստեղծում,
3. մարզային և համայնքային բյուջեներում արտակարգ իրավիճակներում բնակչության պաշտպանության և քաղաքացիական պաշտպանության ոլորտներում միջոցառումների իրականացման նպատակով համապատասխան ֆինանսական միջոցների նախատեսում,
4. մարզպետների և համայնքների ղեկավարների կառավարման կետերի վերանորոգում և վերազինում,
5. հաշվառված հրշեջ հիդրանտների և հրշեջծորակների սարքինության, համապատասխանության և բավարար քանակի ապահովում,
6. հրդեհային կանխարգելման աշխատանքների իրականացում (խոտհունձ, վերահսկվող կրակ, ոռոգման համակարգերի կանոնավոր աշխատանք, հակահրդեհային պատնեշների կառուցում և այլն),
7. հանրակրթական դպրոցների և համայնքների աղետների ռիսկի կառավարման պլանների մշակման գործընթացի ուղղությամբ աշխատանքների իրականացում,
8. Մարզերի բնակչության պատսպարման հնարավորությունների ավելացում, մարզի բազմաբնակարան շենքերի նկուղների հաշվառում, բազմաբնակարան շենքերի նկուղներում բնակչության կցագրման հաշվարկների ճշգրտում,
9. Մարզի բոլոր մակարդակների ՔՊ պլանների, պլան-ժամանակացույցերի և տարահանման հաշվարկների ճշգրտում՝ դրանք դարձնելով իրատեսական, հատուկ ուշադրություն դարձնելով ՔՊ ծառայությունների և ՔՊ կազմավորումների անձնակազմերի համալրվածությանը՝ հաշվի առնելով նրանց տարիքային և զորահավաքին ներգրավվածության առանձնահատկությունները:

Մարզերի դպրոցներում և մանկապարտեզներում նախատեսվում է սեյսմապաշտպանության վարքականոնների ուսուցման, ուսումնական տագնապ–վարժանքների, իսկ մարզպետարանների, գյուղապետարանների և համայնքապետարանների աշխատակիցների համար՝ սեյսմապաշտպանության թեմայով իրազեկման բարձրացման աշխատանքների կազմակերպում և իրականացում:

# X. ՄՇՏԱԴԻՏԱՐԿՄԱՆ ՀԱՄԱԿԱՐԳ

ՀՀ Տավուշի մարզի 2021 թվականի գործունեության ծրագիրը մոնիտորինգի կենթարկվի ՀՀ Տավուշի մարզպետարանի կողմից` մարզի ռազմավարական նպատակներին հասնելու առումով: Կատարողական ցուցիչները տարեկան կհաղորդվեն և կգնահատվեն ՀՀ Տավուշի մարզպետարանի կողմից, արդյունքները կներկայացվեն ՀՀ տարածքային կառավարման և ենթակառուցվածքների նախարարություն:

2021 թվականի գործունեության ծրագրի մշտադիտարկման համակարգը ներառում է այն բոլոր ցուցանիշները, որոնք հնարավոր կլինի գնահատել մարզային մակարդակով:

Ծրագիրը մշտադիտարկման կենթարկվի մարզի վարչակազմի կողմից` առաջընթացի և ՄԶՌ նպատակներին հասնելու առումով:

Մշտադիտարկման տարեկան հաշվետվությունը կամփոփի տարվա ընթացքում նախատեսված բոլոր միջոցառումների արդյունքները: Այն կներառի հետևյալ գլխավոր բաժինները.

1. տարեկան ծրագրի շրջանակներում իրականացված միջոցառումները, կատարված ծախսերը և արդյունքները,
2. հաջորդ տարվա հիմնախնդիրները, այդ թվում` քաղաքականությունների ուրվագծումը:

Մշտադիտարկման տարեկան հաշվետվությունը պատրաստելուց հետո կկազմակերպվի ծրագրի արդյունքներն ամփոփող խորհրդակցություն, որին կմասնակցեն ինչպես մարզի խորհրդի, այնպես էլ քաղաքացիական հասարակության և շահագրգիռ կազմակերպությունների ներկայացուցիչները:

# XI. ՀՀ ՏԱՎՈՒՇԻ ՄԱՐԶԻ 2021 ԹՎԱԿԱՆԻ ԳՈՐԾՈՒՆԵՈՒԹՅԱՆ ԾՐԱԳՐԻ ՖԻՆԱՆՍԱՎՈՐՈՒՄԸ

ՀՀՏավուշի մարզի 2021թվականի գործունեության ծրագրի իրագործման նպատակով պահանջվող ֆինանսական միջոցները և դրանց ծախսման ուղղությունները գնահատվել են. արդյունքում նախատեսված ծրագրերի արժեքը կազմում է 43,709,896,0 հազ. դրամ, որից`

* **պետական բյուջե 23,409,719.2հազ.դրամ**

*-սեփական միջոցներ 21,685,586,9հազ.դրամ*

*-վարկային միջոցներ 1,724,132.3հազ. դրամ*

* **միջազգային և դոնոր**

**կազմակերպություններ 4,903,455.0 հազ.դրամ**

* **համայնքային բյուջե 6,036,347.0 հազ.դրամ**
* **մասնավոր ներդրողներ 8,435,704.8հազ. դրամ**
* **այլ աղբյուրներ 924,670.0հազ.դրամ:**

2021 թվականին նախատեսվում է ստեղծել 975 **մշտական և 1146 ժամանակավոր աշխատատեղ**:

# XII. ՀԱՎԵԼՎԱԾՆԵՐ

***Հավելված 1 -*** *ՀՀ**Տավուշի մարզի 2017-2025 թվականների զարգացման*

*ռազմավարությանից բխող 2021 թվականի տարեկան գործունեության ծրագրի*

*տրամաբանական հենք*

[***Հավելված 2***](file:///C:\Documents%20and%20Settings\Qristina\Local%20Settings\Temporary%20Internet%20Files\Content.IE5\K7P6UTPD\Havelvac5.2_mshakuyt.xls) ***-*** *ՀՀ**Տավուշի մարզի 2017-2025 թվականների զարգացման*

*ռազմավարությանից բխող 2021 թվականի տարեկան գործունեության ծրագրով*

*նախատեսված միջոցառումների ֆինանսավորումը՝ ըստ ոլորտների*

[***Հավելված 3***](file:///C:\Documents%20and%20Settings\Qristina\Local%20Settings\Temporary%20Internet%20Files\Content.IE5\K7P6UTPD\Havelvac5.2_mshakuyt.xls)*- ՀՀ**Տավուշի մարզի 2017-2025 թվականների զարգացման*

*ռազմավարությանից բխող 2021 թվականի տարեկան գործունեության*

*ծրագրով նախատեսված բոլոր ոլորտների ամփոփ ֆինանսավորումը*

***Հավելված 4***  *- ՀՀ Տավուշի մարզի 2017-2025 թվականների զարգացման*

*ռազմավարությամբ չպլանավորված աշխատանքներ*